**ขั้นตอนการปลูกแคคตัส**

1. ใส่วัสดุสำหรับรองก้น ประมาณ 1/3 ของกระถาง เพื่อให้น้ำสามารถไหลผ่านได้ดี

2. นำดินปลูกแคคตัสใส่ลงในกระถางโดยกะความลึกให้พอดีกับต้นและราก

3. นำแคคตัสลงไปปลูกในกระถาง จัดให้อยู่กึ่งกลาง ค่อย ๆ ตักดินใส่รอบ ๆ ต้น ให้ต่ำกว่าขอบกระถางประมาณ 1 เซนติเมตร

4. ใส่ปุ๋ยออสโมโค้ท (Osmocote) หรือปุ๋ยละลายช้าปริมาณเล็กน้อย

5. โรยหินปิดจนมองไม่เห็นหน้าดิน แต่ไม่ต้องหนามาก

**ข้อควรรู้สำหรับผู้ปลูกแคคตัส**

1. การให้น้ำแคคตัส ไม่ควรฉีดน้ำไปที่ต้นโดยตรงเพราะจะทำให้ใบเป็นรอยไม่น่าดู ถ้าปลูกในกระถางให้วางภาชนะปลูกไว้ในอ่างน้ำตื้นๆ รอจนดินที่ปลูกชุ่มน้ำ แล้วจึงยกออกจากอ่างและทิ้งไว้ให้น้ำไหลออกจนหมด การได้รับน้ำมากเกินไปอาจทำให้รากเน่าตายได้ ควรให้น้ำ3 วัน / ครั้ง ในฤดูร้อน และ 7 วัน / ครั้ง ในฤดูหนาว

2. เลือกกระถางที่ใหญ่พอและมีที่ว่างให้รากขยายออกไปได้ เส้นผ่าศูนย์กลางของกระถางควรเท่ากับขนาดของต้นไม้รวมถึงหนามด้วย ถ้าเป็นแคคตัสทรงสูงให้ขนาดเส้นผ่านศูนย์กลางกระถางเท่ากับครึ่งหนึ่งของความสูง ไม่ควรใช้กระถางที่ใหญ่เกินไป

3. งดให้น้ำแคคตัสหลายวันก่อนเปลี่ยนกระถางใหม่ จากนั้นให้ใช้กระดาษหนังสือพิมพ์ปูรองพื้น จับที่ตัวกระถางและใช้ดินสอหรือตะเกียบค่อยๆดันผ่านรูระบายน้ำตรงก้นกระถางขึ้นมา ต้นแคคตัสควรหลุดจากกระถางเก่าโดยที่รากอยู่ในสภาพสมบูรณ์

4. เมื่อต้องการเปลี่ยนกระถางหรือย้ายที่ใหม่ ควรป้องกันไม่ให้หนามแคคตัสตำมือและไม่ให้หนามหัก โดยใช้หนังสือพิมพ์พับซ้อนกันหนาๆพันเป็นแถบรอบต้นแล้วจึงค่อยดึงออกมา

5. เมื่อให้ปุ๋ยแคคตัสอย่าใช้ปุ๋ยที่มีไนโตรเจนสูง เนื่องจากมันจะบำรุงใบให้งามโดยไม่ออกดอก กระตุ้นการออกดอกโดยใช้ปุ๋ยที่มีโพแทสเซียมสูงเหมาะที่สุด

**พันธุ์แคคตัสแนะนำสำหรับมือใหม่**

* Astrophytum
* Cleistocactus Strausii
* E.oxygona
* G. baldianum
* Mammillaria
* Rebutia
* Stenocactus
* T.bicolor

**การขยายพันธุ์แคคตัส**

การขยายพันธุ์แคคตัสสามารถทำได้ 4 วิธี ได้แก่

1. **การเพาะเมล็ด**โดยแกะเมล็ดออกจากผลหรือฝักนำมาล้างให้เมือกใสๆออก จากนั้นนำมาผื่งให้แห้งในที่ร่มที่มีอากาศถ่ายเท ใส่ดินลงกระถางแล้วนำเมล็ดที่เตรียมไว้มาโรยทั่วๆ ฉีดน้ำยากันราจนน้ำไหลออกจากกระถาง (ยา 1 CC./น้ำ 1 ลิตร) นำกระถางใส่ถุงพลาสติกมัดให้แน่นเพื่อรักษาความชุ่มชื้นไว้ 1 สัปดาห์ก็จะงอกออกมาเป็นต้นอ่อน ประมาน 1-2เดือนนำออกจากถุง โรยกรวดในช่องว่างที่ไม่เกิดการงอก ฉีดพ่นด้วยน้ำยากันราให้ชุ่ม พอประมาณ 6 เดือน ก็สามารถแยกมาปลูกใหม่ในกระถาง เป็น 4 กระถาง เพื่อให้มีเนื้อที่เพิ่มขึ้น เมื่อแคคตัสโตจนแน่นกระถางก็สามารถแยกเป็นต้นเดี่ยวได้

2. **การปักชำหรือแยกหน่อ** เป็นวิธีที่ง่ายที่สุด ทำได้โดยการนำมีดสะอาดมาตัดยอด กิ่ง หรือหน่อ โดยที่หน่อต้องมีเส้นผ่าศูนย์กลางขนาด 2 เซนติเมตรขึ้นไป มาผึ่งให้แห้ง จุ่มในผงอลูมิเนียม หรือทาด้วยน้ำยาเร่งราก รอให้แผลแห้งประมาณ 3-5 วัน หลังจากนั้นก็นำมาวางบนหินภูเขาไฟ รดน้ำให้เกิดความชื้นอย่างต่อเนื่อง ไม่เช่นนั้นรากจะไม่งอก (หินภูเขาไฟช่วยให้เกิดราก) เมื่อเกิดรากก็นำมาปลูกในกระถางที่มีธาตุอาหารสมบูรณ์ และโรยหน้าด้วยกรวดหิน

3. **การผสมเกสร** ปกติแคคตัสไม่สามารถผสมเกสรเองได้ ต้องรอให้แมลงเป็นตัวช่วยในการขยายพันธุ์ แต่เราสามารถผสมเกสรแคคตัสโดยการใช้ปากคีบหนีบเกสรตัวผู้ไปป้ายที่เกสรตัวเมีย จากนั้น 1 วันดอกจะหุบ หากผสมติดแล้วโคนดอกจะป่อง รอจนแตกออกจากฝัก ก็จะสามารถนำเมล็ดไปเพาะพันธุ์ต่อได้

4. **การตัดต่อยอด** วิธีนี้จะช่วยให้แคคตัสมีหลายสีและหลายสายพันธ์ในต้นเดียวกัน ทำได้โดยการหาต้นตอที่สมบูรณ์ ส่วนใหญ่จะใช้ต้นตอสามเหลี่ยมเพราะหาง่าย แข็งแรงพอสมควร และโตเร็ว นำต้นตอมาเฉือนให้เรียบเสมอกัน แล้วเฉือนมุมแต่ละด้านให้ลาดลง 45 องศา เพื่อไม่ให้น้ำขังบริเวณรอยต่อ เฉือนโคนต้นพันธุ์ให้เรียบเสมอกัน (ต้นที่จะนำมาต่อไม่ควรเล็กกว่า 1 เซนติเมตร) จากนั้นก็นำต้นพันธุ์มาวางซ้อนบนต้นตอยึดทั้งสองไว้ด้วยเทปใสหรือด้าย ทิ้งไว้ในที่ร่มประมาณ 2 สัปดาห์ โดยไม่ต้องลดน้ำ ทั้งสองต้นก็จะเชื่อมต่อกัน ใส่ปุ๋ย 16-16-16 ประมาณ 2 สัปดาห์/ครั้ง

**โรคและศัตรูของแคคตัส**

* **เชื้อรา** มักจะพบเป็นรอยช้ำเน่าเละ แล้วยุบตัวลงในช่วงฤดูฝนเพราะอากาศค่อนข้างชื้น สามารถรักษาได้โดยการตัดส่วนที่เป็นเชื้อราทิ้ง และทาด้วยคอปเปอร์ซัลเฟตหรือยาฆ่าเชื้อราให้ทั่วบริเวณแผล
* **เชื้อ Corky Scab** เป็นจุดหรือฝุ่นสนิมตามลำต้น โดยจะเริ่มจากโคนลำต้นขึ้นมา ซึ่งเชื้อจะเข้าไปทำลายเนื้อเยื่อจนลำต้นเหี่ยวและยุบตัวลง ยังไม่มีวิธีการรักษาอาการนี้
* **เชื้อไวรัส**(Virus) มีลักษณะเป็นจุดสีเหลืองหรือสีม่วงชอบทำลายดอกเกิดได้กับแคคตัสบางสกุล โดยเฉพาะEpiphyllum สามารถรักษาได้โดยการตัดส่วนที่ติดเชื้อทิ้งและเผาทำลาย
* **เพลี้ย** เป็นศัตรูตัวฉกาดของแคคตัส เพลี้ยบางชนิดจะดูดน้ำเลี้ยงจากส่วนต่างๆของต้น บางชนิดกัดทำรายระบบราก ทำให้ต้นหงิกงอเหี่ยวแห้ง ชะงักการเจริญเติบโต และอาจจะตายได้ในที่สุด เพลี้ยมีหลายชนิด เช่น เพลี้ยอ่อน เพลี้ยไฟ เพลี้ยหอย เพลี้ยแป้ง เป็นต้น
* **ไรแดง** มีลักษณะเป็นจุดสีแดงหรือสีน้ำตาลแห้ง จะทำให้ต้นชะงักการเจริญเติบโต
* **ทากและหอยทาก** คอยกัดกินต้นแคคตัส หากมีไม่มากก็สามารถใช้มือจับออกไปได้ หากมีเยอะเกินไปก็ใช้ยากำจัดศัตรูพืช
* **โรคราสนิม (Plant Rusts)** เป็นโรคที่เกิดขึ้นในกระบองเพชร สามารถพบเห็นได้ง่าย เมื่อเกิดขึ้นแล้วจะทำให้ต้นไม้เสียโฉม เกิดตำหนิ เพราะราได้กัดกินเข้าสู่บริเวณผิวหนังของต้นไม้ ถ้าจะรักษาตำหนิให้หายได้ ต้องรอให้ต้นไม้โตไล่ตำหนิลงอย่างเดียว ซึ่งใช้เวลานานมาก เกิดจากความอับชื้น พื้นที่มีการระบายอากาศไม่ดี แสงแดดไม่เพียงพอ หรือ ต้นไม้ที่ขาดการดูแลเอาใจใส่ หรืออาจจะแพร่เชื้อ มากจากต้นไม้ ต้นอื่นๆ ที่มีราสนิมอยู่
* **โรคแคงเกอร์ (Canker)** อาจเกิดเป็นที่ส่วนใดส่วนหนึ่ง หรือกระจายทั่วทั้งต้นก็ได้ เริ่มจากมีจุดขนาดเล็กเกิดขึ้นต่อมาแผลจะนูนขึ้นเปลี่ยนเป็นสีน้ำตาล ฟูและแตก เป็นสะเก็ดขรุขระและแข็ง ที่ขอบแผลมีวงสีเหลือง ส้ม หรือน้ำตาลล้อมรอบ ภายใต้แผลหากแงะดูมักจะมีเดือยลึกเจาะกินเข้าไปในเนื้อต้นขนาดของแผลจะแตกต่างกัน ขึ้นอยู่กับความต้านทานของแต่ละพันธุ์ ทำให้ผิวไม่สวยงาม และหากลาม มากๆจนมิดยอด จะทำให้ไม้อ่อนแอลงและตายได้ เกิดจากเชื้อแบคทีเรีย
* **โรคแอนแทรคโนส** เริ่มจากจุดสีดำเล็กๆก่อน แล้วลุกลามเป็นแต้มสีดำพุพองบริเวณผิว หรือลำต้นบางครั้งอาจมีน้ำยางสีดำเหนียวๆเยิ้มๆออกมาจากแผลด้วย เกิดได้จากเชื้อราคอลเลทโตตริคัม